Valke-hoof in KZN vir ‘bedrog’ ondersoekGenl.maj. Johan Booysen, die hoof van die Valke in KwaZulu-Natal, word vir beweerde bedrog ondersoek. Carl van der Merwe, Booysen se regsverteenwoordiger, het bevestig dat sy kliënt ŉ “beoogde kennisgewing vir skorsing” ontvang het. Volgens Van der Merwe is Booysen uitgenooi om te reageer op bewerings dat hy ŉ dokument op bedrieglike wyse ingedien het. Hy het gesê Booysen is tot volgende week tyd gegee om te antwoord. “Ons gaan antwoord. Hulle moet nog ondersoek. Dit is steeds in die vroeë stadiums.” Van der Merwe het gesê hy wil nie oor die meriete van die saak uitbrei nie. Volgens Van der Merwe hou die saak nie verband met die saak in 2012 toe Booysen deur die toe waarnemende nasionale direkteur van openbare vervolging van rampokkery aangekla is nie. Die aanklagte teen Booysen is later in die Durbanse hooggeregshof teruggetrek.